חוק בתי המשפט (תיקון מס' 83), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2554, עמ' 886, 2016-06-07T00:00:00+03:00
עד התיקון לחוק, פעל משמר בתי המשפט מכוח צו של שר המשטרה לפי פקודת סדר הדין הפלילי (מעצר וחיפוש) [נוסח חדש], התשכ"ט–1969 (להלן - חוק המעצרים), ומכוח סעיף 3(ב) לחוק הסדרת הביטחון בגופים ציבוריים, התשנ"ח-1998.
בחוק בתי המשפט [נוסח משולב], (תיקון מס' 83), התשע"ו- 2016, הוסדרו פעילויותיו וסמכויותיו של משמר בתי המשפט, בבתי המשפט ובסביבתם הקרובה, וכן בהנהלת בתי המשפט. בנוסף הוסמך המשמר לפעול אף מחוץ לאלו בעת אבטחת נושא תפקיד מאוים – שופט או עובד של בית המשפט או של הנהלת בתי המשפט. 
בחוק נקבע בין היתר, כי לאיש המשמר, לשם ביצוע תפקידי המשמר,  סמכויות חיפוש ותפיסה ובהן הסמכות לתת הוראות לכל אדם המפריע לסדר הציבורי או מתנהג באופן אלים או בניגוד להוראות הדין החלות בבית המשפט וכן סמכות לערוך חיפוש על גופם של באי בית המשפט, בכלי רכב, במטען ובטובין אחרים, וסמכות חיפוש רחבה יותר אם יש חשד סביר שהאדם עומד לעשות שימוש שלא כדין בנשק או שנשק מוחזק שלא כדין בכלי הרכב. 
בנוסף, הוענקו בחוק לאיש משמר  סמכויות עיכוב ומעצר.  בין היתר, הוענקה לאיש המשמר סמכות לעכב אדם אם יש לו חשד סביר שהאדם נושא עמו בבית המשפט או בסביבתו הקרובה נשק שלא כדין, שהוא עומד לעשות שימוש שלא כדין בנשק או שהוא עומד לבצע עבירה העלולה לסכן את ביטחונו של אדם, הציבור או המדינה.  עוד הוענקה לאיש המשמר  סמכות לעצור אדם ולמסור אותו לשוטר בתוך שש שעות – אם יש לו יסוד סביר לחשד שאדם עבר עבירה בת מעצר בבית המשפט או בסביבתו הקרובה, וכן סמכות לבצע מאסר עליו הורה בית המשפט – לפי הוראות סעיפים 13, 17 ו-21 לחוק המעצרים.
בתיקון לחוק נקבע כי ההסדר יחול גם על בתי הדין לעבודה, בשינויים המחויבים. בנוסף נקבע כי שר המשפטים מוסמך בהסכמת שר האוצר והשר לביטחון הפנים (ולגבי בתי דין דתיים גם בהסכמת השר לשירותי דת) וכן באישור וועדת החוקה, חוק ומשפט של הכנסת, להחיל את ההסדר על משמר שיפעל בבתי הדין הרבניים והשרעיים, וכן בבתי הדין הדרוזיים.